ચેમ્પિયન્સ ટ્રોફીના ફાઈનલમાં ધબડકા બાદ કોચ પદેથી અનિલ કુંબલેનું ત્યાગપત્ર તેની અને કપ્તાન કોહલી વચ્ચેની તકરારને પુષ્ટિ આપવા સાથે એ પણ સ્પષ્ટ કરે છે કે બન્ને વચ્ચે સંબંધો સુધરે તે માટે કરવામાં આવેલા કથિત પ્રયત્નો પણ સફળ થયા નથી. સંભવત: આવો કોઈ પ્રયાસ જ ન થયો હોય અને ક્રિકેટ બોર્ડે વિરાટ કોહલીની હામાં હા ભણી દીધી હોય તેવું પણ બની શકે, કારણ કે બોર્ડના જ એક અધિકારીએ બરાબર ચેમ્પિયન્સ ટ્રોફી પહેલાં જ આ ટકરાવની વાત જાહેર કરી દીધી હતી. આ હરકતથી બોર્ડ કુંબલેને નીચો દેખાડવા માગતું હોય તેવું લાગ્યું. પ્રતિષ્ઠાના જંગ સમાન ટુર્નામેન્ટ વખતે જ કોચ અને કપ્તાનની ખટપટ બહાર આવતાં ટીમની સંઘભાવના ઉપર તેની વિપરીત અસર થશે તેવી દરકાર પણ લેવામાં આવી નહીં. ખબર નહીં હવે સુપ્રીમ કોર્ટ દ્વારા નિયુક્ત ક્રિકેટ પ્રશાસકોની સમિતિ આમાં માથું મારશે કે નહીં ! કોઈ ક્રિકેટ બોર્ડ પોતાની ટીમના હિતને જ નુકસાન પહોંચાડે તેનાથી વધુ ખરાબ પાસું કોઈ હોઈ ન શકે. કોચ અને કેપ્ટન વચ્ચે ખટરાગનું કારણ શું હતું એ હજી ચોક્કસપણે બહાર આવ્યું નથી. બન્ને વચ્ચે સંબંધ એટલો વણસી ગયો હતો કે અબોલા સંવાદહીનતા સુધી પહોંચી ગયા અને ત્યાં સુધી કોઈપણ બોર્ડ અધિકારી કે સિનિયર ખેલાડીએ તેમાં માથું મારવાની દરકાર સુધ્ધાં લીધી નહીં. કુંબલે જેવા સફળ અને પ્રતિષ્ઠાવાન ક્રિકેટર એક જ વર્ષમાં કોચપદની જવાબદારીનો ત્યાગ કરે તે સામાન્ય વાત નથી. કુંબલેને આવું અંતિમ પગલું ભરવાની ફરજ પડી તે જ દર્શાવી જાય છે કે બોર્ડે કોહલીને વધુ મહત્ત્વ આપ્યું છે. ક્રિકેટમાં સ્ટાર કલ્ચરના આક્ષેપોમાં તથ્ય હોવાનું આમાં પ્રતીત થાય છે. એક વાત તો દીવા જેવી ચોખ્ખી છે કે કોઈપણ કેપ્ટન કે ખેલાડી ગમે તેવો કરિશ્માઈ કેમ ન હોય પણ ક્રિકેટથી મોટો કે મહાન તો હોઈ જ ન શકે. આ સમગ્ર ઘટનાક્રમ દેખાડે છે કે ક્રિકેટ બોર્ડમાં અને ભારતીય ક્રિકેટમાં બધું યથાયોગ્ય ચાલી રહ્યું નથી. કદાચ તેનું જ પરિણામ ચેમ્પિયન્સ ટ્રોફીની ફાઈનલમાં પણ ભોગવવાનું આવ્યું.